Artiklu ppubblikat fil-gazzetta ILLUM tal-Ħadd 18 ta' Mejju 2014 F'attività tal-Partit Laburista fl-Imqabba, il-Prim Ministru Joseph Muscat għammed lill-bijografu tiegħu Cyrus Engerer bħala "suldat tal-azzar". Dr Muscat għamel din id-dikjarazzjoni l-għada li l-istess Cyrus Engerer instab ħati ta' reat kriminali u għalih ingħata sentenza ta' sentejn ħabs sospiżi. L-ewwel darba li ntużat il-frażi "suldati tal-azzar" kien fis-snin sittin. Il-Perit Duminku Mintoff, dak iż-żmien mexxej tal-Partit Laburista, kien sejjaħ hekk lil dawk li vvotaw lill-partit tiegħu minkejja li l-Arċisqof kien qalilhom li jekk jagħmlu hekk ikunu qed jagħmlu dnub. Il-ġlieda politiko-reliġjuża tas-snin sittin seħħet f'Malta ferm differenti minn dik li qed ngħixu fiha llum. Biżżejjed ngħidu li dak iż-żmien pajjiżna kien għadu kolonja tar-Renju Unit u li l-influwenza tal-Knisja fuq il-poplu kienet bil-qabda ikbar milli hi llum. Mhux l-iskop ta' dan l-artiklu li niddiskuti l-istorja li seħħet fis-snin sittin jew li ngħid min kellu l-aktar raġun u min kellu l-aktar tort. Li hu żgur hu li dawk li Mintoff iddeskriva bħala suldati tal-azzar kienu nies li emmnu f'ideal u ġġieldu għalih. Is-suldati tal-azzar ma kienux nies misjuba ħatja ta' reati kriminali. Għaldaqstant inħoss li din id-dikjarazzjoni tal-Prim Ministru tinsulenta bil-kbir lil dawn in-nies, lil dak li rrapreżentaw, lil dak li emmnu u li ġġieldu għalih tul ħajjithom. Dan il-Prim Ministru għandu ħabta jinsulenta l-memorja storika tagħna. Bid-dikjarazzjonijiet li jagħmel inħoss li qisu jrid jikteb l-istorja ta' pajjiżna mill-ġdid, biex jagħmilha ddoqq iktar għal widnejh. F'din il-kampanja elettorali qalilna li l-ħamsa u għoxrin sena li matulhom il-poplu tagħna għażel gvernijiet Nazzjonalisti kienu snin ta' "kastig". Għall-preċiżjoni, il-Prim Ministru Muscat kien qed jgħid lill-Laburisti li min minnhom ma jmurx jivvota fl-elezzjoni ta' nhar is-Sibt se jkun qed "jagħmel pjaċir lil min ikkastigah għal 25 sena sħaħ". B'dan id-diskors lil Dr Muscat waqgħatlu għal kollox il-maskra ta' politiku moderat u nkixef il-politiku estremisti li tassew hu. Il-Prim Ministru kixef ukoll idejh dwar kif tassew jaħsibha fuq l-isħubija ta' Malta fl-Unjoni Ewropea. Qalilna bla tlaqlieq li jqis il-frott tal-isħubija bħala "kastig". Bi kliemu Joseph Muscat ikkonferma li għadu jaħsibha l-istess bħal meta kien qalilna li l-isħubija fl-Unjoni Ewropea se tkun "is-salib tal-millennju". Għadu jaħsibha l-istess bħal meta ftaħar li l-vot tiegħu għar-referendum dwar sħubija fl-Unjoni Ewropea poġġieh . Għadu jaħsibha bħal meta kien jippreżenta l-programm "Made in Bussels". Bil-maqlub, il-Partit Nazzjonalista jemmen bis-serjetà li Malta hija aħjar fl-Unjoni Ewropea. Aħna nemmnu li Malta tkun aħjar jekk int u familtek, bi dritt, tiġu l-ewwel u mhux tal-familja, tal-billboards u tal-qalba. Malta aħjar hija Malta fejn l-opportunitajiet ikunu hemm għal kulħadd, fejn ix-xogħol ikun hemm għal kulħadd. Malta aħjar hija Malta mibnija fuq is-serjetà u mhux fuq il- ta' żewġ ċenteżmi. F'Malta aħjar il-libertà u d-diversità fl-opinjonijiet politiċi tkun iċċelebrata u mhux imkasbra bi transfers, diskriminazzjoni u vendikazzjonijiet. Malta aħjar hija Malta mibnija fuq ir-rispett ħ aris tas-sewwa u ta l-verità. Jien irrid inkun suldat tal-azzar li naħdem għal Malta Aħjar.
Is-suldati tal-azzar